Tog‘li Qorabog‘ni tan olish haqidagi rezolyutsiya sababli Ozarbayjon hukumati Fransiya elchisiga norozilik notasini topshirdi

Fransiyaning Bokudagi elchisi Zakari Gross 26-noyabr kuni Ozarbayjon Tashqi ishlar vazirligiga chaqirildi, unga Fransiya Senati tomonidan 25-noyabr kuni Tog‘li Qorabog‘ bo‘yicha qabul qilingan rezolyutsiya sababli norozilik notasi topshirildi. Bu haqda “Interfaks” xabar berdi.

“Fransiya elchisiga Senatning qarori xalqaro qonunchilikka, BMT nizomiga, Xelsinki yakuniy aktiga, BMT Xavfsizlik Kengashining 1993-yildagi qarorlariga zid ekanligi to‘g‘risida xabar berildi”, — deya ma’lum qildi Ozarbayjon Tashqi ishlar vazirligi.
O‘z navbatida, elchi Parijni Ozarbayjon Tashqi ishlar vazirligining pozitsiyasi to‘g‘risida xabardor qilishi haqida aytgan.
Eslatib o‘tamiz, Fransiya Senati 25-noyabr kuni deyarli mutlaq ko‘pchilik ovozi bilan Tog‘li Qorabog‘ni tan olish haqidagi rezolyutisyani qabul qildi. Senat o‘z rezolyutsiyasida Fransiya rasmiylarini Tog‘li Qorabog‘dagi voqealarga nisbatan harakatsizlikda ayblab, Tog‘li Qorabog‘ning mustaqilligini tan olishga chaqirdi.